钦定古今图书集成/方舆汇编/职方典/第1063卷 > 《重造水南桥记》张大典
## 钦定古今图书集成/方舆汇编/职方典/第1063卷 > 《重造水南桥记》张大典

郡之南为紫芝坊，天坛在焉。“铁狮”、“云际”诸胜于是乎
萃。纳松政、寿邑之水，合流于西溪，水深而驶，舟人不
利于渡。元至正二十五年，浮屠氏知源始甃石为桥，
酾其水为一十六道梁，亘以行，建人利之。建多山，故
雨，雨辄水涨，屡濒于圯。历明，郡公朱汝器、邑侯易应
昌前后修葺。阅岁既久，复为洪波所啮，石板率攲仄
不可行，或有漂没者。郡人编独木续之，梁去水二丈
有奇，若长虬之驾空中桥高而流益迅。郡以南壤接
南平、古田二邑，行李过是都，若担者，若负者，建属里，
民之来纳秷者，纳秸者，郡郭之樵者、采者、贩者，肩相
摩，趾相错，来者继，往者续，稍失足辄越陨其下。今年
春，余随郡守后展祭天坛，舍轝而徒，蹲独木板，过敧

济危，其何利之有？”会大参刘公署郡事，建造水西浮
桥。余乃广其意于水南而增修之。召石人伐石，凡石
矼之缺者倾者，填之平之；召木人伐木，凡木版之缩
者脆者，方之巨之；召铁人冶铁。凡石缸之锐者环之，
木版之续者炼之。高如旧，广视其旧而倍焉。旁树扶
栏，翼其桥而两之。桥成，若担若负，若纳秷纳秸，若樵，
若采若贩，肩摩趾错，来继往续。履险而平，易危而安，
民莫不利。是役也，糜金钱若干，不敢丐诸行者。经始
于夏六月，告竣于秋七月，余以日落成于桥之南。郡
里民请余书其事而贞之珉。余谢不克记其大概于
左。若夫波光之潋滟，山色之晶妍，朝霞夕月之晖映，
长虹卧龙之横亘而偃仰，鲛人舟子之上下而出没，
郡之缙绅先生，有登“铁狮云际”而作赋者乎？必有能
纪之者矣。